Una nova sala infantil, contacontes i visites escolars a les biblioteques del municipi
24 de novembre 2021

Les biblioteques municipals donen a conéixer la nova sala infantil del Centre Cívic després de la seua ampliació i millora de l'equipament, ara amb un mobiliari específic que busca la comoditat de les i els més xicotets i els seus acompanyants. S'han incorporat dos expositors per a novetats, una desena de coixins com a seients, i s'ha completat l'aforament amb la incorporació de més taules i més cadires. La idea és crear un ambient acollidor on celebrar les activitats d'animació a la lectura i contacontes en eixe espai renovat.

El departament d'Arxiu i Biblioteques concep les sales infantils de les biblioteques com a «**llocs amb màgia en els quals xiquets, xiquetes i adolescents es relacionen en un espai tranquil i en llibertat, i on disposen per al seu gaudi d'una àmplia varietat de contes, àlbums il·lustrats, música, cinema i llibres amb bones històries. Volem animar especialment als joves a inscriure's a la biblioteca més pròxima i que eixa feliç relació amb les biblioteques es mantinga per a tota la vida perquè nosaltres ens adaptem a les necessitats d'oci i formació per a totes les edats**», ha destacat la cap del departament, Dolores Miñarro.

![](/media/wgzbnwkh/c-bibliotecas-0.jpg?width=345&height=230&mode=max)Així mateix, s'han représ les activitats d'animació lectora amb cinc esdeveniments dirigits a la infància. Cronològicament destaca la celebració el passat 3 de novembre dins de la programació de la I Jornada de la Cultura Romaní d'una sessió, titulada ‘Juana’ que va ser organitzada pels Serveis Socials de l'Ajuntament i va comptar amb un gran acolliment. Altres tallers que tindran lloc durant el mes de desembre són ‘Risas y Sustos’ i ‘Pel forat del pany’ per als dies 1 i 3 de desembre a les Biblioteques Centre Cívic i Cronista Chabret, respectivament, totes dues a càrrec d'Eva Andújar d'Entre Línies.

Per a finalitzar, la programació de tardor es tancarà amb ‘Núbol Blanca’, una activitat per a públic infantil que a proposta de l'Àrea d'Igualtat de l'Ajuntament, tindrà lloc a les sales infantils municipals els dies 10 i 17 de desembre. En este cas serà el grup local Cami de Nora els qui estaran a càrrec de la seua posada en escena. Les persones interessades a rebre informació sobre els esdeveniments infantils i de l'actualitat bibliotecària poden consultar l'Agenda municipal, la web de l'Ajuntament i les xarxes socials.

En este sentit, les i els bibliotecaris conviden a escolars i professors de col·legis i instituts de la comarca perquè, si ho desitgen, organitzen visites col·lectives a les instal·lacions. La finalitat de les mateixes és, segons Miñarro, «**captar l'atenció de xiquets i joves i fidelitzarlos com a usuaris actius; desenvolupar la competència lectora i fomentar l'hàbit lector; volem que coneguen la col·lecció i les possibilitats tecnològiques que la biblioteca posa al seu abast; que aprenguen a explorar un catàleg amb estratègiques bàsiques de cerca; despertar la seua curiositat i creativitat; propiciar el coneixement, la valoració i l'estima de les manifestacions literàries i artístiques per a enriquir el seu creixement**».

![](/media/tukb15pm/c-bibliotecas.jpg?width=612.3863636363636&height=850)

*   [](http://www.facebook.com/sharer.php?u=https://aytosagunto.es/va/actualitat/una-nova-sala-infantil-contacontes-i-visites-escolars-a-les-biblioteques-del-municipi/ "Facebook")
*   [](http://twitter.com/share?url=https://aytosagunto.es/va/actualitat/una-nova-sala-infantil-contacontes-i-visites-escolars-a-les-biblioteques-del-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/una-nova-sala-infantil-contacontes-i-visites-escolars-a-les-biblioteques-del-municipi/ "Linked In")
*   [](mailto:?body=https://aytosagunto.es/va/actualitat/una-nova-sala-infantil-contacontes-i-visites-escolars-a-les-biblioteques-del-municipi/)